**Vagtskifte hos LINK arkitektur**

**Den 4. september er en milepæl for LINK arkitektur. Det er nemlig dagen for vagtskiftet i den danske afdeling, hvor direktør Tommy Falch overdrager posten til Kirsten Anker Sørensen.**

Direktørskiftet er en markant manifestation af den skandinaviske supertegnestues tilstedeværelse i Danmark. Med knap 500 medarbejdere fordelt på 15 kontorer i Sverige, Norge og Danmark er LINK arkitektur klar til at erobre kunder og markedsandele.

* Noget af det, vi slår på, er vores arkitektfaglige kapacitet og specialistkompetencer. Når man ringer til LINK arkitektur Danmark, får man adgang til alle vores eksperter i hele Norden, forklarer den nye direktør.

Kirsten Anker Sørensen har allerede betydelig erfaring i at lede kreative virksomheder og er oprindelig uddannet cand.merc.

**Veldrevet og velkonsolideret**

I december 2016 solgte Tommy Falch og hans tre partnere Mogens Kristensen, Mette Dan-Weibel og Søren Byriel tegnestuen aarhus arkitekterne til norske LINK arkitektur. Et internationalt samarbejde var det naturlige næste skridt i tegnestuens vækststrategi, der i løbet af blot 30 år var vokset til en af Danmarks største arkitektvirksomheder.

Det er således en veldrevet og velkonsolideret virksomhed med en professionel og beslutningsdygtig organisation, som Tommy Falch videregiver ansvaret for. Og de øvrige tre partnere arbejder fortsat i virksomheden i ledende stillinger, så historien og den akkumulerede indsigt går på ingen måde tabt. Tommy Falch selv fortsætter i en central udviklerrolle som Head of Global Development for hele LINK koncernen.

Respekten for medarbejderne betyder meget for Tommy Falch, der er kendt som en opmærksom, fordomsfri og betænksom direktør.

* Der er et familielignende bånd medarbejderne imellem. Og det eksisterer fortsat. Nu er vi bare lidt flere, lyder det fra Tommy Falch.

**Arkitektur med stort A**

Også fremover er det arkitektur med stort A, der satses på.

* Vi vil ikke være som alle de andre. Selvom vi er en stor skandinavisk tegnestue, har vi fortsat kun én kernekompetence: Arkitektur. Vi skal ikke være multidisciplinære og blande ingeniør- eller entreprenørydelser ind i billedet. Vi er et selvstændigt arkitektselskab med eget brand, der arbejder selvstændigt på markedet, siger Kirsten Anker Sørensen.

Tommy Falch supplerer:

* For mine partnere og jeg har det været vigtigt at fremtidssikre tegnestuen som en god arbejdsplads, hvor faglige ambitioner kan få luft under vingerne.

**LINK tegner fremtidens boliger, skoler og hoteller**

LINK arkitektur er først og fremmest kendt som en af landets førende sundhedstegnestuer. En position, som den nye direktør har tænkt sig at fastholde, men samtidig satser virksomheden også på andre kompetencer og forretningsområder.

* Vi går i markedet med en unik bredde og unikke specialkompetencer på grund af vores transnationale opbygning med 15 afdelinger i tre lande, udtaler Kirsten Anker Sørensen

Allerede nu bærer LINK arkitekturs fokus på boligarkitektur frugt i form af rammeaftaler og større tryghedsrenoveringer af alment boligbyggeri. Urbanisme, undervisning og erhvervsbyggeri er andre indsatsområder. Stærke referencer og kompetencer er der nok af inden for alle områder i både i Danmark, Norge og Sverige.

* Datadreven arkitektur er et nøgleord for os i vores tilgang til projekterne. Vi tager arkitektonisk og kreativt afsæt i grundig research og faktuelle forhold. Vores digitale kompetencer inden for bl.a. BIM understøtter denne proces og hjælper os med at sikre fremdrift og kvalitet, forklarer Kirsten Anker Sørensen.

*Direktørskiftet markeres med reception for kunder og samarbejdspartnere i oktober måned i både København og Aarhus.*

Billedtekst

Kirsten Anker Sørensen er nyudnævnt adm. direktør for LINK arkitektur Danmark. Hun overtager posten efter Tommy Falch.

Foto: Thomas Priskorn

Kontaktperson

Kirsten Anker Sørensen

kas@linkarkitektur.dk

Tel.: +45 27 73 02 08